CELEX: 32020D1658
Language: lt
Date: 1604620800000
Title: Tarybos sprendimas (ES) 2020/1658 2020 m. lapkričio 6 d. dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių taryboje dėl Uzbekistano Respublikos Vyriausybės prisijungimo prie 2015 m. Tarptautinio susitarimo dėl alyvuogių aliejaus ir valgomųjų alyvuogių sąlygų

2020 11 10   
               
               
                  LT
               
               
                  Europos Sąjungos oficialusis leidinys
               
               
                  L 376/1
               
            
         TARYBOS SPRENDIMAS (ES) 2020/1658
         2020 m. lapkričio 6 d.
         dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių taryboje dėl Uzbekistano Respublikos Vyriausybės prisijungimo prie 2015 m. Tarptautinio susitarimo dėl alyvuogių aliejaus ir valgomųjų alyvuogių sąlygų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2016 m. lapkričio 18 d. Jungtinių Tautų būstinėje Niujorke Sąjungos vardu, laikantis Tarybos sprendimo (ES) 2016/1892 (1), pasirašytas 2015 m. Tarptautinis susitarimas dėl alyvuogių aliejaus ir valgomųjų alyvuogių (toliau – Susitarimas) su sąlyga, kad jis bus sudarytas vėliau. Susitarimas laikinai įsigaliojo 2017 m. sausio 1 d. pagal jo 31 straipsnio 2 dalį;
                  
               
                     (2)
                  
                  
                     Susitarimas buvo sudarytas 2019 m. gegužės 17 d. Tarybos sprendimu (ES) 2019/848 (2);
                  
               
                     (3)
                  
                  
                     pagal Susitarimo 29 straipsnį TAT narių taryba (toliau – narių taryba) turi nustatyti Vyriausybės prisijungimo prie Susitarimo sąlygas;
                  
               
                     (4)
                  
                  
                     Uzbekistano Respublikos Vyriausybė pateikė oficialią paraišką dėl prisijungimo prie Susitarimo. Todėl narių taryba turėtų būti paraginta per būsimą jos sesiją arba taikant narių tarybos sprendimų priėmimo pasikeičiant laiškais procedūrą nustatyti Uzbekistano Respublikos prisijungimo sąlygas, t. y. dalyvavimo dalis TAT, ir prisijungimo dokumento deponavimo terminą;
                  
               
                     (5)
                  
                  
                     Uzbekistano Respublika plėtoja savo alyvuogių sektorius atsižvelgdama į vartojimą ir ketina plėsti alyvuogių auginimą, jos prisijungimas tam tikromis sąlygomis galėtų sustiprinti TAT, visų pirma dėl to, kad siekiant išvengti prekybos kliūčių būtų suvienodinti nacionalinės ir tarptautinės teisės aktai, susiję su alyvuogių produktų savybėmis;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi narių taryboje, nes sprendimai, kuriuos ketinama priimti, turės teisinę galią Sąjungoje dėl to, kad jie paveiks sprendimų priėmimo pusiausvyrą narių taryboje tais atvejais, kai pagal Susitarimo 10 straipsnio 4 dalį sprendimai priimami ne bendru sutarimu,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi TAT narių taryboje per būsimą jos sesiją arba taikant narių tarybos sprendimų priėmimo pasikeičiant laiškais procedūrą dėl Uzbekistano Respublikos Vyriausybės prisijungimo prie Susitarimo sąlygų, yra paremti Uzbekistano Respublikos Vyriausybės prisijungimą prie Susitarimo su sąlyga, kad:
            
                        a)
                     
                     
                        Uzbekistano Respublikos dalyvavimo dalys bus apskaičiuojamos pagal Susitarimo 11 straipsnyje nustatytą formulę ir
                     
                  
                        b)
                     
                     
                        prisijungimo dokumentų deponavimo terminas neviršys pusantrų metų nuo Narių tarybos sprendimo priėmimo dienos.
                        Jei dokumento deponavimas būtų atidėtas, Narių tarybai priimant vėlesnius sprendimus Sąjunga gali pritarti, kad dokumento deponavimo laikotarpis būtų pratęstas.
                     
                  
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. lapkričio 6 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2016 m. spalio 10 d. Tarybos sprendimas (ES) 2016/1892 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių pasirašymo Europos Sąjungos vardu ir jo laikino taikymo (OL L 293, 2016 10 28, p. 2).
         
            (2)  2019 m. gegužės 17 d. Tarybos sprendimas (ES) 2019/848 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių sudarymo Europos Sąjungos vardu (OL L 139, 2019 5 27, p. 1).